Forslag til Europa-Parlamentets og Rådets direktiv om kvaliteten af benzin og dieselolie og om ændring af Rådets direktiv 93/12/EØF (97/C 77/01) (EØS-relevant tekst) KOM(96) 248 endelig udg. - 96/0163(COD)

(Forelagt af Kommissionen den 29. august 1996)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

efter fremgangsmåden i traktatens artikel 189 B, og

ud fra følgende betragtninger:

(1) Afvigelser mellem medlemsstaternes love og administrative bestemmelser om specifikationer for konventionelle og alternative brændstoffer til fremdrift af motorkøretøjer med styret tænding og dieseldrevne motorkøretøjer skaber hindringer for samhandelen inden for Fællesskabet og kan derved indvirke direkte på det indre markeds oprettelse og funktion; det er derfor nødvendigt, at der under hensyntagen til bestemmelserne i traktatens artikel 3B sker en indbyrdes tilnærmelse af medlemsstaternes love på dette område;

(2) i henhold til traktatens artikel 100 A, stk. 3, skal forslag fra Kommissionen, der tager sigte på det indre markeds oprettelse og funktion, og som vedrører miljøbeskyttelse, bygge på et højt beskyttelsesniveau;

(3) primære luftforurenende stoffer, såsom nitrogenoxider, uforbrændte kulbrinter og partikler, udledes i betydelige mængder gennem udstødningsgas og fordampning fra motorkøretøjer og medfører dermed direkte - og indirekte gennem dannelse af det sekundære forureningsstof ozon - en alvorlig risiko for menneskers sundhed og for miljøet;

(4) uanset de stadig strengere emissionsgrænseværdier for motorkøretøjer, som fastsat ved Rådets direktiv 70/220/EØF (1), senest ændret ved Europa-Parlamentets og Rådets direktiv/97/. . ./EF (2), og Rådets direktiv 88/77/EØF (3), senest ændret ved direktiv 96/1/EF (4), bør der træffes yderligere foranstaltninger til at mindske luftforureningen fra motorkøretøjer og andre kilder med henblik på at nå en tilfredsstillende luftkvalitet;

(5) ved artikel 4 i Europa-Parlamentets og Rådets direktiv 94/12/EF (5) indføres en ny strategi for emissionsbegrænsende foranstaltninger frem til og efter år 2000; Kommissionen skal bl. a. undersøge, i hvor høj grad en forbedring af kvaliteten af benzin, dieselolie og andre brændstoffer kan medvirke til at mindske luftforureningen;

(6) det europæiske auto/olieprogram, som er beskrevet i Kommissionens meddelelse om en fremtidig strategi for bekæmpelse af luftforurenende emissioner fra vejtransport, udgør det videnskabelige, tekniske og økonomiske grundlag for indførelse på fællesskabsplan af nye, miljøvenlige brændstofspecifikationer for benzin og dieselolie;

(7) indførelse af miljøvenlige brændstofspecifikationer for benzin og dieselolie er et vigtigt element i den pakke af omkostningseffektive foranstaltninger på europæisk og på nationalt/regionalt/lokalt plan, der er fastlagt i det europæiske auto/olieprogram;

(8) i Kommissionens overordnede strategi til mindskelse af luftforurenende emissioner fra mobile og stationære kilder på en omkostningseffektiv og afbalanceret måde indgår en kombination af EF-dækkende og nationale/regionale/lokale foranstaltninger til at reducere emissionerne fra motorkøretøjer;

(9) dette direktiv bør ikke berøre anvendelsen af bestemmelserne i Rådets direktiv 92/81/EØF (6), senest ændret ved direktiv 94/74/EØF (7) særlig artikel 8, stk. 4;

(10) der er behov for brændstofspecifikationer, der tager sigte på at mindske emissionsniveauet fra både udstødningsgas og fordampning;

(11) alle benzindrevne vejgående motorkøretøjer ventes at kunne køre på blyfri benzin fra år 2000; der bør derfor ikke længere markedsføres blyholdig benzin efter denne dato;

(12) da det er nødvendigt at mindske emissionerne fra motorkøretøjer, og da den nødvendige raffineringsteknologi hertil allerede findes, bør der opstilles miljøvenlige brændstofspecifikationer for markedsføring af blyfri benzin og dieselolie;

(13) for at beskytte menneskers sundhed og/eller miljøet på steder med særlige luftkvalitetsproblemer bør medlemsstaterne kunne kræve markedsføring af særlige brændstoffer;

(14) medlemsstaterne bør indføre overvågningssystemer til sikring af, at brændstofkvalitetskravene i dette direktiv opfyldes; disse overvågningssystemer bør baseres på fælles procedurer for prøvetagning og prøvning;

(15) på grundlag af en samlet vurdering bør Kommissionen senest tolv måneder efter vedtagelsen af dette direktiv, dog senest den 31. december 1998, fremsætte et forslag til ændring af bestemmelserne i dette direktiv;

(16) det kan på baggrund af den videnskabelige og tekniske udvikling blive ønskeligt at videreudvikle referencemetoderne til måling af de specifikationer, der er fastsat i dette direktiv; der bør med henblik herpå træffes foranstaltninger til at tilpasse direktivets bilag til den tekniske udvikling;

(17) Rådets direktiv 85/210/EØF af 20. marts 1985 om tilnærmelse af medlemsstaternes lovgivning om blyindholdet i benzin (8), senest ændret ved akten vedrørende Østrigs, Finlands og Sveriges tiltrædelse, Rådets direktiv 85/536/EØF af 5. december 1985 om råoliebesparelse ved anvendelse af erstatningsbrændstofkomponenter i benzin (9), ændret ved Kommissionens direktiv 87/441/EØF (10) og artikel 1, stk. 1, litra b), og artikel 2, stk. 1, i Rådets direktiv 93/12/EØF af 23. marts 1993 om svovlindholdet i visse flydende brændstoffer (11) bør ophæves i overensstemmelse med det ovenfor anførte -

UDSTEDT FØLGENDE DIREKTIV:

Artikel 1

Anvendelsesområde

Dette direktiv indeholder tekniske - sundheds- og miljøbaserede - specifikationer for alle såvel konventionelle som alternative brændstoffer til motorkøretøjer med styret tænding og dieseldrevne motorkøretøjer.

Artikel 2

Definitioner

I dette direktiv forstås ved:

1) »Benzin«: ethvert flygtigt mineralolieprodukt, der henhører under KN-kode 2710 00 27, 2710 00 29, 2710 00 32, 2710 00 34 og 2710 00 36, og som er bestemt til drift af forbrændingsmotorer med styret tænding til fremdrift af køretøjer.

2) »Dieselolie«: gasolie, der henhører under KN-kode 2710 00 69, og som anvendes til fremdrift af motorkøretøjer som omhandlet i direktiv 70/220/EØF, 88/77/EØF og Rådets direktiv 74/150/EØF (12), og gasolie, der anvendes til motorer i mobile ikke-vejgående maskiner (13), dvs. alle maskiner og køretøjer med eller uden karrosseri, som drives af forbrændingsmotor, bortset fra køretøjer til passager- eller godstransport ad vej, samt traktorer, som defineret i artikel 1 i direktiv 74/150/EØF, med en maksimal effekt på 560 kW².

Artikel 3

Benzin

1. Medlemsstaterne forbyder markedsføring af al blyholdig benzin på deres område fra den 1. januar 2000.

2. Medlemsstaterne sikrer, at benzin kun kan markedsføres på deres område, såfremt den er i overensstemmelse med specifikationerne i bilag I, for så vidt angår visse parametre af miljømæssig betydning.

3. Som undtagelse fra bestemmelserne i stk. 1 kan medlemsstaterne fortsat tillade markedsføring af blyholdig benzin på deres område indtil tre år efter vedtagelsen af dette direktiv, dog ikke efter den 1. januar 2002, hvis det kan påvises, at indførelse af et totalt forbud mod markedsføring af blyholdig benzin fra den 1. januar 2000 ville medføre alvorlige socioøkonomiske vanskeligheder.

Medlemsstater, der ønsker at anvende undtagelsesbestemmelsen, skal underrette Kommissionen herom inden den 1. januar 1999. De pågældende medlemsstater skal endvidere forelægge Kommissionen en begrundelse for behovet for en sådan undtagelse.

Kommissionen kan tillade en undtagelse for markedsføring af blyholdig benzin.

Kommissionen meddeler medlemsstaterne sin beslutning og underretter Rådet herom.

Artikel 4

Dieselolie

Medlemsstaterne sikrer, at dieselolie kun kan markedsføres på deres område, såfremt den er i overensstemmelse med specifikationerne i bilag II, for så vidt angår visse parametre af miljømæssig betydning.

Artikel 5

Frie varebevægelser

Fra anvendelsesdatoen i artikel 13, stk. 1, må ingen medlemsstat forbyde, begrænse eller hindre markedsføring af brændstoffer, der er i overensstemmelse med kravene i dette direktiv.

Artikel 6

Særlige brændstoffer

1. Som undtagelse fra bestemmelserne i artikel 3, 4 og 5 kan medlemsstaterne i områder, hvor luftforurening er eller med rimelighed kan ventes at blive et alvorligt og tilbagevendende problem for menneskers sundhed og/eller for miljøet, kræve markedsføring af brændstoffer af højere kvalitet end fastsat i dette direktiv.

2. Ønsker en medlemsstat at anvende undtagelsen i stk. 1, skal den forinden underrette Kommissionen om de foranstaltninger, den agter at træffe. Den pågældende medlemsstat forelægger endvidere Kommissionen oplysninger om den udendørs luftkvalitet i det pågældende område såvel som de foreslåede foranstaltningers forventede virkninger for luftkvaliteten. Medlemsstaten forelægger desuden Kommissionen dokumentation for, at de foreslåede foranstaltninger er i overensstemmelse med proportionalitetsprincippet, samt at de hverken vil forstyrre den frie bevægelighed for personer eller varer eller medføre utilbørlige konkurrencefordrejninger.

Kommissionen kan efter at have underrettet de andre medlemsstater om de oplysninger, den har modtaget, tillade de af den pågældende medlemsstat foreslåede særforanstaltninger for markedsføring af renere brændstoffer.

Kommissionen meddeler medlemsstaterne og Rådet sin beslutning.

Enhver medlemsstat kan indbringe Kommissionens beslutning for Rådet senest en måned efter meddelelsen af beslutningen.

Rådet kan med kvalificeret flertal træffe anden afgørelse senest en måned efter, at sagen er blevet indbragt.

Artikel 7

Ændringer i råolieforsyningerne

Hvis raffinaderierne i en medlemsstat som følge af en pludselig ændring i forsyningerne af råolie eller olieprodukter har vanskeligheder med at overholde kravene til brændstofspecifikationerne efter artikel 3 og 4, underretter medlemsstaten Kommissionen herom. Efter at have underrettet medlemsstaterne herom kan Kommissionen tillade højere grænseværdier i den pågældende medlemsstat for en eller flere brændstofkomponenter i en periode på højst seks måneder.

Kommissionen meddeler Rådet og medlemsstaterne sin beslutning.

Enhver medlemsstat kan indbringe Kommissionens beslutning for Rådet senest en måned efter meddelelsen af beslutningen.

Rådet kan med kvalificeret flertal træffe anden afgørelse senest en måned efter, at sagen er blevet indbragt.

Artikel 8

Overvågningssystem og rapportering

1. Medlemsstaterne opstiller programmer for overvågning af overholdelsen af kravene i artikel 3, stk. 2, og artikel 4.

2. Som analysemetoder til bestemmelse af koncentrationen af stofniveauet for en parameter i brændstoffet anvendes de standardmetoder, der er anført i bilag I og II.

3. Kommissionen fremmer udviklingen af et ensartet system for overvågningsprogrammer. Kommissionen kan anmode CEN om bistand til udvikling et sådant system.

4. Senest tolv måneder efter datoen for direktivets ikrafttræden forelægger medlemsstaterne Kommissionen en detaljeret beskrivelse af deres respektive overvågningsprogrammer.

5. Fra 2002 forelægger medlemsstaterne hvert år senest den 30. juni et resumé af resultaterne af deres respektive overvågningsprogrammer for et foregående kalenderår. Kommissionen udarbejder et fælles skema for forelæggelsen disse resuméer.

Artikel 9

Revisionsprocedure

1. Kommissionen vil regelmæssigt og første gang senest tolv måneder efter datoen for vedtagelsen af dette direktiv, dog senest den 31. december 1998, for Europa-Parlamentet og Rådet forelægge et forslag til revision af dette direktiv i lyset af den vurdering, der er foretaget i overensstemmelse med kravene i artikel 5 i direktiv 97/. . ./EF. Dette forslag kan indeholde yderligere omkostningseffektive forbedringer af specifikationerne for benzin og dieselolie, for så vidt angår parametrene i bilag I og II til nærværende direktiv, og navnlig indebære en betydelig reduktion i svovlindholdet i både benzin og dieselolie med virkning fra den 1. januar 2005. Denne aktion skal indgå i en strategi, der tager sigte på, at Fællesskabets luftkvalitetsnormer og andre beslægtede målsætninger kan opfyldes med de lavest mulige omkostninger.

2. Ud over bestemmelserne i stk. 1 kan Kommissionen fremsætte forslag til at sikre, at der inden år 2005 inden for hele Fællesskabet er den nødvendige adgang til og tilstrækkelige distribution af brændstoffer af tilstrækkelig kvalitet til at sikre, at de nye forureningsbegrænsende teknologier kan fungere effektivt. Ved udarbejdelsen af sådanne forslag tager Kommissionen navnlig hensyn til kravene til luftkvalitet, omkostningseffektivitet og proportionalitet og tager endvidere hensyn til:

- de seneste oplysninger om sammenhængen mellem brændstofkvalitet og de nye forureningsbegrænsende teknologiers effektivitet, som f. eks. NOx-katalysatoren

- situationen med hensyn til udviklingen og produktionen de nye forureningsbegrænsende teknologier og udsigterne til markedsføring af køretøjer udstyret med denne nye teknologi

- behovet for at sikre, at de foreslåede foranstaltninger hverken vil forstyrre den frie bevægelighed for personer eller varer eller medføre utilbørlige konkurrencefordrejninger.

3. Det i stk. 1 omhandlede forslag forelægges Europa-Parlamentet og Rådet samtidig med det forslag, der er omhandlet i artikel 5 i direktiv 97/. . ./EF. Foranstaltningerne træder i kraft samtidig med foranstaltningerne i det forslag, der skal fremsættes i overensstemmelse med artikel 5 i direktiv 97/. . ./EF.

Artikel 10

Procedure for tilpasning til den tekniske udvikling

Ændringer med henblik på tilpasning af målemetoderne i bilag I og II til nærværende direktiv til den tekniske udvikling vedtages af Kommissionen med bistand fra det udvalg, der er nedsat i henhold til artikel 12 i Rådets direktiv 96/. . ./EF (14), og efter proceduren i artikel 11 i nærværende direktiv.

Artikel 11

Udvalgsprocedurer

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyntagen til det pågældende spørgsmåls hastende karakter, i givet fald ved afstemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

Artikel 12

Ophævelse og ændring af de gældende direktiver vedrørende brændstofkvaliteten af benzin og dieselolie

1. Direktiv 85/210/EØF og direktiv 85/536/EØF ophæves med virkning fra den i artikel 13, stk. 1, anførte anvendelsesdato.

2. Direktiv 93/12 EØF ændres, idet artikel 1, stk. 1, litra b), og artikel 2, stk. 1, ophæves med virkning fra den i artikel 13, stk. 1, anførte anvendelsesdato.

Artikel 13

Gennemførelse i national lovgivning

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 1. juli 1999. De underretter straks Kommissionen herom.

Medlemsstaterne anvender disse bestemmelser fra den 1. januar 2000.

Når medlemsstaterne vedtager disse bestemmelser, henvises der deri til dette direktiv, eller de ledsages ved offentliggørelsen af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 14

Direktivets ikrafttræden

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 15

Adressater

Dette direktiv er rettet til medlemsstaterne.

(1) EFT nr. L 76 af 6. 4. 1970, s. 1.

(2) Se side . . . i denne Tidende

(3) EFT nr. L 36 af 9. 2. 1988, s. 33.

(4) EFT nr. L 40 af 17. 2. 1996, s. 1.

(5) EFT nr. L 100 af 19. 4. 1994, s. 42.

(6) EFT nr. L 316 af 31. 10. 1992, s. 12.

(7) EFT nr. L 365 af 31. 12. 1994, s. 46.

(8) EFT nr. L 96 af 3. 4. 1985, s. 25.

(9) EFT nr. L 334 af 12. 12. 1985, s. 20.

(10) EFT nr. L 238 af 21. 8. 1987, s. 40.

(11) EFT nr. L 74 af 27. 3. 1993, s. 81.

(12) EFT nr. L 84 af 28. 3. 1974, s. 10.

(13) EFT nr. C 328 af 7. 12. 1995, s. 1.

(14) Kommissionens forslag om vurdering og styring af udendørs luftkvalitet - KOM(94) 109 endelig udg., 94/0106(SYN) (EFT nr. C 216 af 6. 8. 1994, s. 4).

BILAG I

MILJØSPECIFIKATIONER FOR BRÆNDSTOFFER TIL BRUG I KØRETØJER MED MOTOR MED STYRET TÆNDING Type: Benzin

>TABELPOSITION>

BILAG II

MILJØSPECIFIKATIONER FOR BRÆNDSTOFFER TIL BRUG I KØRETØJER OG IKKE-VEJGÅENDE MASKINER MED MOTOR MED KOMPRESSIONSTÆNDING

Type: Dieselolie

>TABELPOSITION>